CELEX: 32019R0906
Language: lt
Date: 2019-03-13 00:00:00
Title: 2019 m. kovo 13 d. Komisijos deleguotasis reglamentas (ES) 2019/906, kuriuo iš dalies keičiamas Deleguotasis reglamentas (ES) 2018/2035, kuriuo nustatomos išsamios įpareigojimo iškrauti laimikį, sužvejotą vykdant tam tikrą demersinių išteklių žvejybą Šiaurės jūroje, įgyvendinimo 2019–2021 m. nuostatos

4.6.2019   
               
               
                  LT
               
               
                  Europos Sąjungos oficialusis leidinys
               
               
                  L 145/4
               
            
         KOMISIJOS DELEGUOTASIS REGLAMENTAS (ES) 2019/906
         2019 m. kovo 13 d.
         kuriuo iš dalies keičiamas Deleguotasis reglamentas (ES) 2018/2035, kuriuo nustatomos išsamios įpareigojimo iškrauti laimikį, sužvejotą vykdant tam tikrą demersinių išteklių žvejybą Šiaurės jūroje, įgyvendinimo 2019–2021 m. nuostatos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/973, kuriuo nustatomas Šiaurės jūros demersinių išteklių ir tų išteklių žvejybos daugiametis planas ir Šiaurės jūroje taikomo įpareigojimo iškrauti laimikį įgyvendinimo nuostatos ir panaikinamas Tarybos reglamentas (EB) Nr. 676/2007 ir Tarybos reglamentas (EB) Nr. 1342/2008 (1), ypač į jo 11 straipsnį,
         kadangi:
         
                     (1)
                  
                  
                     Europos Parlamento ir Tarybos reglamentu (ES) Nr. 1380/2013 (2) siekiama palaipsniui sustabdyti laimikio, sužvejoto vykdant bet kokią ES žvejybą, išmetimą į jūrą nustatant įpareigojimą iškrauti rūšių, kurioms taikomi laimikio limitai, žuvų laimikį;
                  
               
                     (2)
                  
                  
                     Reglamento (ES) Nr. 1380/2013 9 straipsnyje numatyta priimti daugiamečius planus, į kuriuos įtraukiamos tam tikrų atitinkamame geografiniame rajone žvejojamų išteklių išsaugojimo priemonės;
                  
               
                     (3)
                  
                  
                     tokiuose daugiamečiuose planuose išdėstomos išsamios įpareigojimo iškrauti laimikį įgyvendinimo nuostatos ir Komisijai pagal juos gali būti suteikti įgaliojimai remiantis valstybių narių parengtomis bendromis rekomendacijomis priimti dar išsamesnes tokio įgyvendinimo nuostatas;
                  
               
                     (4)
                  
                  
                     2018 m. liepos 4 d. Europos Parlamentas ir Taryba priėmė Reglamentą (ES) 2018/973, kuriuo nustatomas Šiaurės jūros demersinių išteklių ir tų išteklių žvejybos daugiametis planas. To reglamento 11 straipsniu Komisijai suteikiami įgaliojimai priimti deleguotuosius aktus, kuriais, remiantis valstybių narių parengtomis bendromis rekomendacijomis, nustatomos išsamios įpareigojimo iškrauti laimikį įgyvendinimo nuostatos;
                  
               
                     (5)
                  
                  
                     Belgija, Danija, Jungtinė Karalystė, Nyderlandai, Prancūzija, Švedija ir Vokietija turi tiesioginių žvejybos Šiaurės jūroje valdymo interesų. Pasikonsultavusios su Šiaurės jūros patariamąja taryba ir Pelaginių žuvų išteklių valdymo patariamąja taryba, Belgija, Danija, Jungtinė Karalystė, Nyderlandai, Prancūzija, Švedija ir Vokietija 2018 m. gegužės 30 d. pateikė Komisijai bendrą rekomendaciją dėl išsamių įpareigojimo iškrauti laimikį, sužvejotą vykdant demersinių išteklių žvejybą Šiaurės jūroje, įgyvendinimo nuostatų. 2018 m. rugpjūčio 30 d. bendra rekomendacija buvo iš dalies pakeista;
                  
               
                     (6)
                  
                  
                     remiantis ta bendra rekomendacija, Komisijos deleguotuoju reglamentu (ES) 2018/2035 (3) nustatytas tai žvejybai taikomas 2019–2021 m. išmetimo į jūrą mažinimo planas;
                  
               
                     (7)
                  
                  
                     Belgija, Danija, Jungtinė Karalystė, Nyderlandai, Prancūzija, Švedija ir Vokietija 2018 m. lapkričio 6 d. ir 2018 m. gruodžio 19 d. pateikė papildomas bendras rekomendacijas dėl ankstesnės 2018 m. gegužės 30 d. pateiktos bendros rekomendacijos, iš dalies pakeistos 2018 m. rugpjūčio 30 d., ištaisymo;
                  
               
                     (8)
                  
                  
                     pagal Reglamento (ES) Nr. 1380/2013 18 straipsnio 2 dalį Komisija sudaro palankesnes sąlygas valstybių narių bendradarbiavimui, be kita ko, prireikus užtikrindama, kad iš atitinkamų mokslo įstaigų būtų galima gauti mokslinę informaciją. Prieš priimant Deleguotąjį reglamentą (ES) 2018/2035, iš atitinkamų mokslo įstaigų buvo gauti moksliniai duomenys, kuriuos peržiūrėjo Žuvininkystės mokslo, technikos ir ekonomikos komitetas (ŽMTEK). Naujose bendrose rekomendacijose padaryta techninio pobūdžio taisymų, o mokslinė informacija, kuriais jie grindžiami, nesikeičia. Į bendrą rekomendaciją įtrauktas papildomas žvejybos įrankis priskiriamas prie tų pačių tralų kategorijos. Kadangi į naują bendrą rekomendaciją įtrauktas tralas OTT yra demersinis tralas, jis daro tokį patį poveikį kaip ir kiti demersiniai tralai. Todėl mokslinės rekomendacijos lieka tos pačios. Dėl de minimis formuluotės ištaisymo – dabartine formuluote nustatyta, kad procentinė de minimis dalis turėtų būti apskaičiuojama pagal bendrą metinį rūšių, kurioms taikomas įpareigojimas iškrauti laimikį, žuvų, nesiekiančių mažiausio išteklių išsaugojimą užtikrinančio orientacinio dydžio, laimikį – taip susidaro labai didelis de minimis išskaitymas. Tačiau procentinė de minimis dalis turėtų būti apskaičiuojama remiantis bendru metiniu paprastųjų merlangų ir atlantinių menkių laimikiu;
                  
               
                     (9)
                  
                  
                     pagal Reglamento (ES) 2018/973 16 straipsnio 4 dalį, prieš priimdama deleguotąjį aktą, Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Naujosiose bendrose rekomendacijose numatytos priemonės atitinka Žuvininkystės ekspertų grupės, kurią sudaro 28 valstybių narių ir Komisijos atstovai ir kurioje stebėtojo teisėmis dalyvauja Europos Parlamento atstovas, nuomonę;
                  
               
                     (10)
                  
                  
                     bendroje 2018 m. lapkričio 6 d. rekomendacijoje siūloma žvejybos įrankį OTT įtraukti į tam tikrų rūšių žvejybos įrankių (tralų) kodų sąrašus. Technine pataisa paaiškinama, kad tam tikros išimtys, taikomos tralus naudojantiems laivams, taip pat taikomos demersiniams poriniams tralams (dviem vieno laivo traukiamiems tralams). 2018 m. gegužės 30 d. gautos bendros rekomendacijos tekste jau vartojamas terminas „tralai“, o tai reiškia, kad ji taikoma visiems tralams, įskaitant porinius tralus, ir todėl būtina įtraukti atitinkamą žvejybos įrankio kodą;
                  
               
                     (11)
                  
                  
                     bendroje 2018 m. gruodžio 19 d. rekomendacijoje siūloma ištaisyti klaidą, susijusią su tam tikrais apskaičiavimo veiksniais, taikomais de minimis išimtims, skirtomis:
                     
                                 a)
                              
                              
                                 mažiausio išteklių išsaugojimą užtikrinančio orientacinio dydžio nesiekiantiems paprastiesiems merlangams ir atlantinėms menkėms, demersiniais tralais sužvejotiems ICES 4c kvadrate;
                              
                           
                                 b)
                              
                              
                                 mažiausio išteklių išsaugojimą užtikrinančio orientacinio dydžio nesiekiantiems paprastiesiems merlangams ir atlantinėms menkėms, demersiniais tralais sužvejotiems ICES 4a ir 4b kvadratuose;
                              
                           
               
                     (12)
                  
                  
                     Deleguotasis reglamentas (ES) 2018/2035 turėtų būti atitinkamai iš dalies pakeistas;
                  
               
                     (13)
                  
                  
                     šiame reglamente numatytos priemonės daro tiesioginį poveikį Sąjungos laivų žvejybos sezono planavimui ir atitinkamai ekonominei veiklai, todėl šis reglamentas turėtų įsigalioti iš karto, kai tik bus paskelbtas. Atsižvelgiant į tai, kad Deleguotuoju reglamentu (ES) 2018/2035 nustatytas išmetimo į jūrą mažinimo planas įsigaliojo 2019 m. sausio 1 d., šis reglamentas turėtų būti taikomas atgaline data nuo 2019 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2018/2035 iš dalies keičiamas taip:
            
                        1)
                     
                     
                        3 straipsnio 1 dalies b punkto įvadinis sakinys pakeičiamas taip:
                        „demersiniais tralais (OTB, OTT, TBN), kurių:“;
                     
                  
                        2)
                     
                     
                        6 straipsnio 1 dalies c punktas pakeičiamas taip:
                        
                                    „c)
                                 
                                 
                                    jūrinių plekšnių laimikiui, sužvejotam demersiniais tralais (OTB, OTT, PTB), kurių akių dydis ne mažesnis kaip 120 mm, žvejojant plekšniažuves arba apvaliąsias žuvis žiemos mėnesiais (lapkričio 1 d.–balandžio 30 d.).“;
                                 
                              
                  
                        3)
                     
                     
                        9 straipsnis iš dalies pakeičiamas taip:
                        
                                    a)
                                 
                                 
                                    c punkto įvadinis sakinys pakeičiamas taip:
                                    „norveginių omarų žvejybos, vykdomos laivų, naudojančių 70 mm arba didesnių akių demersinius tralus (OTB, OTT, TBN) su selektyvumą pagal rūšis užtikrinančiomis grotelėmis, kurių strypeliai išdėstyti ne didesniu kaip 35 mm atstumu, ICES 3a kvadrato Sąjungos vandenyse atveju:“;
                                 
                              
                                    b)
                                 
                                 
                                    d punkto įvadinis sakinys pakeičiamas taip:
                                    „šiaurinių paprastųjų krevečių žvejybos, vykdomos laivų, naudojančių 35 mm arba didesnių akių demersinius tralus (OTB, OTT) su selektyvumą pagal rūšis užtikrinančiomis grotelėmis, kurių strypeliai išdėstyti ne didesniu kaip 19 mm atstumu, ir su neužstojama anga žuvims išplaukti, ICES 3a kvadrato Sąjungos vandenyse atveju:“;
                                 
                              
                                    c)
                                 
                                 
                                    e punktas pakeičiamas taip:
                                    
                                                „e)
                                             
                                             
                                                mišriosios demersinių išteklių žvejybos, vykdomos laivų, naudojančių 70–99 mm akių (TR2) demersinius tralus arba traukiamuosius tinklus (OTB, OTT, SDN, SSC), ICES 4c kvadrato Sąjungos vandenyse atveju:
                                                tokį mažiausio išteklių išsaugojimą užtikrinančio orientacinio dydžio nesiekiančių paprastųjų merlangų ir atlantinių menkių suminį kiekį, kuris 2019 m. neviršija 6 %, o 2020 ir 2021 m. – 5 % bendro metinio paprastųjų merlangų ir atlantinių menkių laimikio; didžiausias į jūrą išmesti leidžiamas atlantinių menkių kiekis neturi viršyti 2 % to bendro metinio laimikio;“;
                                             
                                          
                              
                                    d)
                                 
                                 
                                    f punktas pakeičiamas taip:
                                    
                                                „f)
                                             
                                             
                                                mišriosios demersinių išteklių žvejybos, vykdomos laivų, naudojančių 70–99 mm akių (TR2) demersinius tralus arba traukiamuosius tinklus (OTB, OTT, SDN, SSC), ICES 4a ir 4b kvadratų Sąjungos vandenyse atveju:
                                                tokį mažiausio išteklių išsaugojimą užtikrinančio orientacinio dydžio nesiekiančių paprastųjų merlangų ir atlantinių menkių suminį kiekį, kuris 2019 m. neviršija 6 % bendro metinio paprastųjų merlangų ir atlantinių menkių laimikio; didžiausias į jūrą išmesti leidžiamas atlantinių menkių kiekis neturi viršyti 2 % to bendro metinio laimikio;“;
                                             
                                          
                              
                                    e)
                                 
                                 
                                    g punkto įvadinis sakinys pakeičiamas taip:
                                    „žvejybos, vykdomos laivų, naudojančių 90–119 mm dydžio akių demersinius tralus (OTB, OTT, TBN, PTB) su įtaisyta sekcija Seltra arba ne mažesnio kaip 120 mm dydžio akių demersinius tralus (OTB, OTT, TBN, PTB), ICES 3a kvadrato Sąjungos vandenyse atveju:“.
                                 
                              
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. kovo 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 179, 2018 7 16, p. 1.
         
         
            (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
         
            (3)  2018 m. spalio 18 d. Komisijos deleguotasis reglamentas (ES) 2018/2035, kuriuo nustatomos išsamios įpareigojimo iškrauti laimikį, sužvejotą vykdant tam tikrą demersinių išteklių žvejybą Šiaurės jūroje, įgyvendinimo 2019–2021 m. nuostatos (OL L 327, 2018 12 21, p. 17).